section_heading: Prva utrka u Monaku
paragraph_text: Prva Velika nagrada Monaka vozila se 14. travnja 1929. Početkom dvadesetih godina prošlog stoljeća bogati proizvođač duhanskih proizvoda i osnivač Automobilskog kluba Monaka, odlučio je organizirati utrku za Veliku nagradu. Njegov prijedlog podržali su Princ Luj II. od Monaka i monegaški vozač Louis Chiron. Plan je postao stvarnost 1929. godine kada se 16 vozača natjecalo za nagradu od 100.000 francuskih franaka. Ironično, Chiron nije mogao sudjelovati u utrci, s obzirom na to da je u isto vrijeme vozio na utrci 500 milja Indianapolisa. Za utrku se registriralo 20 vozača, no 16 ih je startalo utrku. Osam vozača vozilo je različite modele Bugattija. Za razliku od drugih utrka tog vremena, pred utrku u Monaku nisu organizirane kvalifikacije, već su se startni brojevi izvlačili na lutriji. Francuz Philippe Etancelin i njegov Bugatti tip 35C dobili su prvu startnu poziciju, a njegov sunarodnjak Christian d’Auvergne smjestio se na drugo mjesto. Bolidi su bili posloženi u redove s po tri vozača, a William „Williams“ Grover startao je s pete startne pozicije. Utrku je osvojio upravo Grover, koji je ostvario i najbrži krug od 2 minute i 15 sekundi, s prosječnom brzinom od 81 km/h. Iza Grovera su utrku završili Georges Bouriano, također u Bugattiju, i Rudolf Caracciola s Mercedes Benzom SSK. Bouriano je za Groverom kasnio minutu i 17 sekundi, a Caracciola preko dvije minute. Četvrtoplasirani je kasnio već za čitav krug. Utrku je završilo devet vozača, od čega je šest vozilo Bugattije.<ref> Na današnji dan: Prva utrka za Veliku nagradu Monaka GP1 Objavljeno 14. travnja 2021. Pristupljeno 21. svibnja 2021.